  Анжелика Тихонова корреспондент 24-27 куартолэзе Удмуртиын «П. И. Чайковскийлэн шаераз» («На родине П. И. Чайковского») II литературая фестиваль ортчоз. Элькунын улӥсьёс Россиысь гожъяськисьёсын, суредасьёсын, актёръёсын тодматскыны, пӧртэм ужрадъёсы пыриськыны быгатозы. Со сярысь фестивальлэн пресс-службаез ивортӥз. Куноос понна литературая шулдыръяськонъёс, адӟытонъёс, лекциос, конференция, лыдӟонъёс, квестъёс, мастер-классъёс радъялозы. Ужрадъёс Ижкарын, Воткаын, Вотка ёросысь Июльское черкогуртын, Сарапулын ортчозы. Фестивале фантастика ӧрын гожъясьёс Мария Семёнова но Анна Гурова, театрысь но киноысь актёр Александр Давыдов, гожъясь но дышетӥсь Андрей Геласимов, фолк-кырӟась, Россиысь дано артистка Лидия Музалёва, Россиысь калык артистка Наталья Гвоздикова, кылбурчи но прозаик, «Литературная газета» гезетлэн валтӥсь редакторез Максим Замшев вуозы. 24-тӥ куартолэзе Удмуртилэн кивалтэтэзлэн юртаз «Родной язык как фактор культурной идентичности» улосвылкуспо научно-практической конференци ортчоз. Нош Михаил Архангеллэн черкез азьын литературая фестивалез усьтозы – Славян гожъяськетлэн но лулчеберетлэн нуналзылы концерт луоз. 25-тӥ куартолэзе Сарапулын Удмуртиын Гожтэтэз тодонъя центръёсты усьтон ужрад ортчоз. Озьы ик 24-тӥ но 25-тӥ куартолэзе Ижкарысь Гоголь нимо бульварын «Книжные аллеи» ужрад улсын книга поттӥсьёслэн адӟытонъёссы, мастер-классъёс, литературая шудонъёс, квестъёс, вожвылъяськонъёс, лыдӟонъёс но мукет ужрадъёс луозы. 26-тӥ куартолэзе Ижкарын Калыкъёслэн эшъяськон юртазы «Арлэн книгаез П. И. Чайковскийлэн шаераз» II улосвылкуспо фестиваль-конкурсын вормисьёсты но призёръёсты пусъёзы. Нош Воткаын литературалы сӥзем шулдыръяськон ортчоз. 27-тӥ куартолэзе, Библиотекаослэн огъяросси нуналазы, Удмуртиысь Кун Кенешын фестивалез сӥё-дано ворсалозы. Пусъём, ужрадъёсты Удмуртиысь лулчеберетъя министерство, Москваысь Лулчеберетъя росси фонд, Калыклэн кыл лулчеберетэзлы юрттэт сётонъя «Тотальный диктант» фонд юрттэм улсын Удмуртиысь йӧскалык лыдӟетъюрт радъя. Тодэ вайытом, 2019-тӥ арын фестивалез удмурт кылбуръёсты шара лыдӟонэн йылпумъязы.  Тегъёс: Лулчеберет Ижкар Литература Удмуртия Чайковский фестиваль  